គំរូលិខិតសហគមន៍
ព័ត៌មានអំពីជំងឺកញ្ជ្រឹល
ជូនចំពោះសមាជិកសហគមន៍
មានការផ្ទុះជំងឺកញ្ជ្រឹលនៅក្នុងតំបន់របស់យើង។ យើងមានព័ត៌មានដែលត្រូវជម្រាបជូនអ្នកអំពីជំងឺកញ្ជ្រឹល និងពេលដែលត្រូវទៅរកការថែទាំវេជ្ជសាស្ត្រ។ 
កញ្ជ្រឹលគឺជាជំងឺងាយឆ្លងខ្លាំងដែលបង្កដោយមេរោគ៖ 
· វាអាចបង្កគ្រោះថ្នាក់ ជាពិសេសចំពោះទារក និងកុមារតូចៗ។  
· ជំងឺកញ្ជ្រឹលចម្លងតាមខ្យល់ នៅពេលអ្នកជំងឺក្អក ឬកណ្ដាស់។ 
· មេរោគនេះអាចស្ថិតនៅក្នុងខ្យល់រយៈពេល 2 ម៉ោង ក្រោយពីអ្នកមានផ្ទុកជំងឺកញ្ជ្រឹលចាកចេញពីកន្លែងនោះ។
· វាឆ្លងខ្លាំងដល់ថ្នាក់មនុស្ស 9 នាក់ក្នុងចំណោម 10 នាក់ដែលមកជិតមនុស្សមានផ្ទុកជំងឺកញ្ជ្រឹលក៏នឹងឆ្លងជំងឺផងដែរ ប្រសិនបើមិនបានចាក់វ៉ាក់សាំង។ 
· វិធីល្អបំផុតក្នុងការបង្ការជំងឺកញ្ជ្រឹលគឺចាក់វ៉ាក់សាំងជំងឺកញ្ជ្រឹល ស្រឡទែន និងស្អូច (MMR)។
· នរណា​ដែលមិនបានចាក់វ៉ាក់សាំងសុទ្ធតែប្រឈមហានិភ័យនៃការឆ្លងជំងឺកញ្ជ្រឹល និងមានបញ្ហាធ្ងន់ធ្ងរ។
ការស្គាល់រោគសញ្ញាជំងឺកញ្ជ្រឹល និងការទទួលបានការថែទាំវេជ្ជសាស្ត្រត្រឹមត្រូវមានសារៈសំខាន់ណាស់ ដើម្បីជួយទប់ស្កាត់ការចម្លងមេរោគ និងទប់ស្កាត់បញ្ហាធ្ងន់ធ្ងរ។ 
រោគសញ្ញាជំងឺកញ្ជ្រឹលលេចឡើងពី 7 ទៅ 14 ថ្ងៃក្រោយពីប៉ះពាល់នឹងមេរោគ។ រោគសញ្ញាជំងឺកញ្ជ្រឹលទូទៅរួមមាន៖
· គ្រុនក្ដៅ (អាចឡើងខ្ពស់ជាង 104°F(40°C))
· ក្អក
· ហៀរសំបោរ
· ភ្នែកក្រហម និង/ឬហៀរទឹកភ្នែក
· កន្ទួល (ជាធម្មតាចាប់ផ្ដើមចេញក្រោយពីគ្រុនក្ដៅបានពីរបីថ្ងៃ និងលេចឡើងដំបូងនៅលើមុខ ហើយរាលដាលចុះទៅផ្នែកខាងក្រោម)
ជំងឺកញ្ជ្រឹលអាចបង្កបញ្ហាសុខភាពធ្ងន់ធ្ងរ ដែលរួមមាន៖
· រោគរលាកសួត 
· ហើមខួរក្បាល (រលាកខួរក្បាល)
· អាចនឹងស្លាប់ទៀតផង
ប្រសិនបើនរណាម្នាក់ក្នុងគ្រួសាររបស់អ្នកមានរោគសញ្ញាជំងឺកញ្ជ្រឹល៖
· ឱ្យគាត់នៅឆ្ងាយពីសមាជិកគ្រួសារដែលមិនឈឺ។
· អ្នកគ្រប់គ្នានៅក្នុងគ្រួសារគួរតែនៅផ្ទះ ដើម្បីកុំឱ្យអ្នកជិតខាង ឬមនុស្សក្រៅផ្ទះរបស់អ្នកឆ្លងជំងឺ។
· ហៅទូរសព្ទទៅគ្រូពេទ្យ ឬមន្ទីរពេទ្យភ្លាមៗ ដើម្បីឱ្យពួកគេដឹងថានរណាម្នាក់ក្នុងផ្ទះរបស់អ្នកអាចនឹងមានជំងឺ
កញ្ជ្រឹល។ ពួកគេនឹងផ្ដល់ការណែនាំដល់អ្នក។
ពេលដែលត្រូវទៅបន្ទប់សង្គ្រោះបន្ទាន់៖
ប្រសិនបើមនុស្សដែលឈឺប្រែជាធ្ងន់ធ្ងរជាងមុនយ៉ាងលឿន ឬមានរោគសញ្ញាខាងក្រោម សូមនាំគាត់ទៅផ្នែកសង្គ្រោះបន្ទាន់នៃមន្ទីរពេទ្យភ្លាមៗ។ កុំរង់ចាំឱ្យសោះ។ 
· ពិបាកដកដង្ហើម (ឬដកដង្ហើមលឿនជាងធម្មតា)
· ឈឺចាប់នៅពេលដកដង្ហើម ឬក្អក
· ខ្សោះជាតិទឹក (ច្រមុះនិងមាត់ស្ងួត នោមតិច យំដោយគ្មានទឹកភ្នែក)
· គ្រុនក្ដៅ ឬឈឺក្បាលដែលនឹងមិនបាត់
· ភាន់ភាំង លែងសូវរវៀស ឬខ្សោយខ្លាំង
· ពណ៌ខៀវជុំវិញមាត់ ខ្សោយកម្លាំង ឬពិបាកបញ្ចុកអាហារ (សម្រាប់កុមារតូចៗ)
ឱ្យនរណាម្នាក់ហៅទូរសព្ទ មុនពេលអ្នកទៅដល់។ ប្រាប់ឱ្យមន្ទីរពេទ្យដឹងថា អ្នកដែលអាចមានជំងឺកញ្ជ្រឹលកំពុងធ្វើដំណើរទៅ។ 
ការចាក់វ៉ាក់សាំង MMR ​គឺជា​វិធី​ដ៏ល្អបំផុត​ក្នុងការបង្ការជំងឺកញ្ជ្រឹល និងបញ្ហាសុខភាពរបស់វា។ សម្រាប់មនុស្សដែលមិនអាច ឬមិនចង់ចាក់វ៉ាក់សាំង ហានិភ័យនៃការឆ្លងជំងឺកញ្ជ្រឹល និងឈឺធ្ងន់ធ្ងរក្នុងអំឡុងពេលផ្ទុះជំងឺគឺមានកម្រិតខ្ពស់ជាងខ្លាំង។ ការស្គាល់ជំងឺកញ្ជ្រឹល និងការទទួលបានការថែទាំវេជ្ជសាស្ត្រត្រឹមត្រូវមានសារៈសំខាន់ណាស់ ដើម្បីជួយទប់ស្កាត់ការចម្លងមេរោគ និងទប់ស្កាត់បញ្ហាធ្ងន់ធ្ងរ។  
